Národná rada Slovenskej republiky

## **VI. volebné obdobie**

Číslo: CRD-1124/2012

**66a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhuzákona o energetike a o zmene a doplnení niektorých zákonov (tlač **66**) v druhom čítaní

Výbor Národnej rady Slovenskej republiky pre hospodárske záležitosti ako gestorský výbor k vládnemu návrhuzákona o energetike a o zmene a doplnení niektorých zákonov (tlač **66**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením z 27. júna 2012 č. 72 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie a rozpočet

Výboru Národnej rady Slovenskej republiky pre hospodárske záležitosti.

Výboru Národnej rady Slovenskej republiky pre verejnú správu a regionálny rozvoj.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením zo 17. júla 2012 č. 36.
* Výboru Národnej rady Slovenskej republiky pre financie a rozpočet uznesením z 19. júla 2012 č. 44.
* Výbor Národnej rady Slovenskej republiky pre verejnú správu a regionálny rozvoj uznesením z 20. júla 2012 č. 19.

Výbor Národnej rady Slovenskej republiky pre hospodárske záležitosti o návrhu rokoval 20. júla 2012 a neprijal navrhované uznesenie nakoľko v čase hlasovania o predloženom uznesení nebol schopný uznášať sa podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a  čl. 84 ods. 1 Ústavy Slovenskej republiky v znení neskorších predpisov.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

# V čl. I § 1 písm. c) sa slová „vnútorného trhu s elektrinou a plynom“ nahrádzajú slovami „vnútorného trhu s elektrinou a vnútorného trhu s plynom“.

Ide o legislatívno-technickú pripomienku.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 2 sa písmeno b) dopĺňa 28. bodom, ktorý znie:

„28. malým zdrojom zariadenie na výrobu elektriny z obnoviteľného zdroja s celkovým inštalovaným výkonom do 10 kW.“.

Ide o pripomienku, ktorou sa dopĺňa definícia malého zdroja.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 4 sa za odsek 3 vkladá nový odsek 4, ktorý znie:

„(4) Podnikaním v energetike nie je výroba elektriny v malom zdroji výrobcom, ak si neuplatňuje podporu doplatkom podľa osobitného predpisu14) a ktorý je zároveň odberateľom elektriny v domácnosti a jeho ročná výroba elektriny nepresiahne 1, 5-násobok 12-mesačnej skutočnej spotreby odberného miesta prepočítanej na základe priemernej dennej spotreby podľa posledného vyúčtovania odberateľa v domácnosti. Pri nových odberných miestach sa 12-mesačná skutočná spotreba elektriny nahradí projektovanou ročnou spotrebou elektriny uvedenou v stavebnom povolení.“.

Doterajší odsek 4 sa označuje ako odsek 5.

V tejto súvislosti sa vykoná preznačenie vnútorných odkazov v celom návrhu zákona.

Vkladá sa nová poznámka pod čiarou k odkazu 14, ktorá znie:

„14) § 3 ods. 1 písm. c) zákona č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov.“.

Nasledujúce odkazy sa prečíslujú.

V tejto súvislosti sa vykoná preznačenie odkazov na poznámky pod čiarou v celom návrhu zákona.

Ide o pripomienku, ktorou sa dopĺňa výpočet činností, ktoré sa nepovažujú za podnikanie v energetike.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 4 ods. 4 sa za slová „podľa odseku 2“ vkladajú slová „a 4“.

Ide o legislatívno-technickú pripomienku, ktorou sa spresňuje právny text za účelom vylúčenia nejasností pri aplikácii predmetného ustanovenia v súvislosti s doplnením nového odseku 4 v predchádzajúcom bode.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 7 ods. 1 písm. c) v poznámke pod čiarou k odkazu 15) sa slová „zákona č. .../2011 Z. z.“ nahrádzajú slovami „zákona č. 404/2011 Z. z.“.

Doplnenie chýbajúceho čísla predpisu.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 7 ods. 3 sa slová „rozhodnutia o certifikácii“ nahrádzajú slovom „certifikácie“.

Ide o zjednotenie terminológie používanej v zákone.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 11 ods. 1 sa vypúšťajú slová „ak je to“.

Ide o legislatívno-technickú pripomienku, ktorou sa spresňuje právny text za účelom vylúčenia nejasností pri aplikácii predmetného ustanovenia.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 11 ods. 4 sa vypúšťajú druhá a tretia veta.

Ide o úpravu znenia za účelom vylúčenia nejasností pri aplikácii predmetného ustanovenia tým, že sa druhá a tretia veta presúvajú do odseku 5, ktorý upravuje náhradu škody a nárok na primeranú jednorazovú náhradu za nútené obmedzenie užívania.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 11 odsek 5 znie:

„(5) Ak vznikne vlastníkovi nehnuteľnosti v dôsledku výkonu práv držiteľa povolenia alebo ním poverenej osoby majetková ujma, má nárok na náhradu škody. Na konanie o náhrade škody sa vzťahujú ustanovenia Občianskeho zákonníka. Ak je vlastník nehnuteľnosti obmedzený pri obvyklom užívaní nehnuteľnosti, má nárok na primeranú jednorazovú náhradu za nútené obmedzenie užívania nehnuteľnosti, ak sa neposkytuje jednorazová náhrada podľa odseku 9 alebo 12. Nárok na primeranú jednorazovú náhradu za nútené obmedzenie užívania nehnuteľnosti možno uplatniť u držiteľa povolenia alebo ním poverenej osoby do šiestich mesiacov odo dňa, keď sa o tom vlastník dozvedel, najneskôr však do jedného roka od vzniku núteného obmedzenia užívania nehnuteľnosti, inak právo vlastníka na primeranú jednorazovú náhradu za nútené obmedzenie užívania nehnuteľnosti zaniká. Ak sa držiteľ povolenia a vlastník nehnuteľnosti na výške primeranej jednorazovej náhrady nedohodnú, každý z nich môže podať súdu návrh na rozhodnutie o výške primeranej jednorazovej náhrady do šiestich mesiacov odo dňa uplatnenia si nároku u držiteľa povolenia.“.

Ide o úpravu znenia za účelom vylúčenia nejasností pri aplikácii predmetného ustanovenia. Ustanovenie upravuje nárok na náhradu škody v dôsledku výkonu práv držiteľa povolenia a primeranú jednorazovú náhradu za nútené obmedzenie užívania nehnuteľnosti, na ktorú má nárok vlastník nehnuteľnosti, ak sa mu neposkytuje primeraná jednorazová náhrada za uplatnenie zákonného vecného bremena podľa odseku 9 alebo primeraná jednorazová náhrada za nútené obmedzenie vlastníka v užívaní pozemku v ochrannom pásme a bezpečnostnom pásme podľa odseku 12.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I  § 11 ods. 10 sa slovo „poškodený“ nahrádza slovami „vlastník nehnuteľnosti“.

V kontexte s odsekmi 8 a 9 tohto ustanovenia je zrejmé, že sa nejedná o „poškodeného“, ale o „vlastníka nehnuteľnosti“.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 11 ods. 12 sa za slová „podľa § 80“ vkladajú slová „zriadených po 1. septembri 2012“.

Ide o legislatívno-technickú pripomienku, ktorou sa spresňuje právny text za účelom vylúčenia nejasností pri aplikácii predmetného ustanovenia v súvislosti s riešením nároku na jednorazovú náhradu.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# Poznámka pod čiarou k odkazu 31 znie:

„31) § 9 ods. 1 písm. b) tretí bod, § 10 písm. k) a § 16 ods. 1 zákona č. xxx/2012 Z. z.“.

Ide doplnenie príslušného ustanovenia právneho predpisu v poznámke pod čiarou.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 12 ods. 3 sa za slovo republiky vkladajú slová „(ďalej len „vláda“).

V tejto súvislosti sa vykoná úprava v celom texte zákona.

Zavádza sa legislatívna skratka, nakoľko sa v návrhu zákona ďalej používa ( § 50 ods. 8,9)

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I nadpis nad § 15 znie:

„TRH S ELEKTRINOU A TRH S PLYNOM, OCHRANA ODBERATEĽOV ELEKTRINY A PLYNU A ZAISTENIE BEZPEČNOSTI DODÁVOK ELEKTRINY A PLYNU“.

Ide o legislatívno-technickú pripomienku.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 15 ods. 4 sa slová „trhu s elektrinou a s plynom“ nahrádzajú slovami „trhu s elektrinou a trhu s plynom“ a slová „trh s elektrinou a plynom“ nahrádzajú slovami „trh s elektrinou a trh s plynom“.

Ide o legislatívno-technickú pripomienku.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 15 ods. 5 sa slová „trh s elektrinou a s plynom“ nahrádzajú slovami „trh s elektrinou a trh s plynom“.

Ide o legislatívno-technickú pripomienku.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 15 ods. 8 tretej vete sa slová „Ak odchýlka účastníka“ nahrádzajú slovami „Ak zodpovednosť za odchýlku účastníka“.

Ide o legislatívno-technickú úpravu.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. § 15 ods. 18 sa slová „oprávneným odberateľom plynu požiadať“ nahrádzajú slovami „oprávnený odberateľ plynu požiadať“.

Ide o legislatívno-technickú úpravu.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 17 ods. 1 písm. a) siedmom bode sa za slovo „reklamácie“ vkladajú slová „a miesto, spôsob a lehoty na uplatňovanie dostupných prostriedkov na urovnanie sporu“.

Ide o doplnenie príslušného ustanovenia, ktorým sa zabezpečí informovanie o spôsobe vybavovania sťažností a o možnostiach urovnania sporu pre odberateľa v domácnosti aj v rámci zmluvy o združenej dodávke elektriny alebo zmluvy o združenej dodávke plynu.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 17 ods. 1 písm. e) sa slovo „siedmich“ nahrádza slovom „štrnástich“ a slová „písomne najneskôr“ sa nahrádzajú slovami „formou samostatného písomného poučenia najneskôr“.

# Ide o doplnenie príslušného ustanovenia, ktorým sa navrhuje predĺženie lehoty na odstúpenie od zmluvy zo siedmich na štrnásť pracovných dní pre zvýšenie ochrany odberateľa v domácnosti. Zároveň sa navrhuje spresnenie z dôvodu skúseností z praxe s nečestnými praktikami niektorých dodávateľov spôsobom, že poučenie o práve odberateľa v domácnosti odstúpiť od zmluvy musí byť vyhotovené na samostatnom dokumente (nie v rámci neprehľadnej komplexnej zmluvnej dokumentácie).

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 17 ods. 10 sa za slovo „písomne“ vkladajú slová „alebo v elektronickej podobe“ a za slová „dodávateľa plynu“ sa vkladajú slová „sám alebo prostredníctvom svojho nového dodávateľa elektriny alebo nového dodávateľa plynu príslušného“.

Ide o úpravu ustanovenia s cieľom zabezpečiť flexibilnejší proces zmeny dodávateľa bez potreby písomnej žiadosti odberateľa, ako aj možnosť splnomocniť na administratívne úkony nového dodávateľa.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 17 ods. 11 sa za slová „pred požadovaným dňom vykonania zmeny dodávateľa,“ vkladajú slová „avšak nie skôr ako 15 dní pred požadovaným dňom vykonania zmeny dodávateľa,“ a v druhej vete sa za slová „alebo pôvodného dodávateľa plynu,“ vkladá slovo „nového“.

Ide o úpravu ustanovenia, ktorou sa vylučuje riziko bezdôvodného vznášania námietok pôvodného dodávateľa pred uplynutím lehoty, v rámci ktorej môže odberateľ ukončiť zmluvný vzťah s pôvodným dodávateľom výpoveďou podľa § 17 ods. 4.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 17 sa vypúšťa odsek 12.

# Doterajšie odseky 13 až 18 sa označujú ako odseky 12 až 17.

Ide o legislatívno-technickú pripomienku, ktorou sa spresňuje právny text za účelom vylúčenia nejasností pri aplikácii predmetného ustanovenia, a to vzhľadom na riziko vzniku neoprávneného odberu (odberu bez platnej zmluvy) v prípade, že sa platnosť zmluvy o dodávke skončí k inému ako k poslednému dňu mesiaca.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I  § 19 ods. 4 sa slová „prevádzkovateľ siete“ nahrádzajú slovami „prevádzkovateľom siete“.

Oprava nesprávneho gramatického tvaru slova.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V  čl. I § 21 ods. 2 písm. d) sa slová „za následok žiadosť“ nahrádzajú slovami „za následok podanie žiadosti“.

Ide o legislatívno-technickú pripomienku, ktorou sa precizuje právny text.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I v § 21 ods. 5 v prvej vete sa za slová „podrobiť sa“ vkladá slovo „ prijatým“, v písm. d) sa slová „ bodu 16. 8 a 16. 2“ nahrádzajú slovami „ bodov 16. 2 a 16. 8“, a v písm. f) sa slovo „bodu“ nahrádza slovom „bodov“.

Ide o legislatívno-technickú pripomienku, ktorou sa precizuje právny text.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 21 ods. 11 znie:

„Pri krízovej situácii až do jej odvolania, je právo na náhradu škody a ušlého zisku z dôvodu, pre ktorý bola krízová situácia vyhlásená alebo z dôvodu plnenia obmedzujúcich opatrení v plynárenstve alebo opatrení zameraných na odstránenie krízovej situácie, vylúčené.“.

Ide o legislatívno-technickú pripomienku, ktorou sa precizuje právny text.

**Výbor NR SR pre verejnú správu a regionálny rozvoj**

***Gestorský výbor odporúča neschváliť***

# V čl. I § 26 sa za odsek 13 vkladá nový odsek 14, ktorý znie:

„(14) Zmluvou o vysporiadaní cezhraničných výmen elektriny sa prevádzkovateľ prenosovej sústavy a organizátor organizovaného krátkodobého cezhraničného trhu s elektrinou zaväzujú na postupoch a podmienkach platieb spojených s prepravou elektriny medzi susednými prenosovými sústavami zapojenými do organizovaného krátkodobého cezhraničného trhu s elektrinou.“.

Doterajší odsek 14 sa označuje ako odsek 15.

Ide o doplnenie v súvislosti s pripravovaným prepojením krátkodobých trhov s elektrinou medzi Českou republikou, Slovenskou republikou a Maďarskom metódou market coupling, pričom je potrebné presne vymedziť náležitosti zmluvy medzi prevádzkovateľom prenosovej ústavy a organizátorom krátkodobého cezhraničného trhu s elektrinou.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 26 ods. 14 sa slovo „13“ nahrádza slovom „14“.

Ide o legislatívno-technickú pripomienku súvisiacu s opravou vnútorného odkazu v súvislosti s pridaním nového odseku v § 26.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 28 ods. 5 sa slová „rozhodnutie o certifikácii“ nahrádzajú slovami „rozhodnutie o udelení certifikácie“.

Ide o zjednotenie terminológie používanej v zákone.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 29 ods. 2 sa druhá veta vypúšťa ako nadbytočná.

Ide o legislatívno-technickú pripomienku, ktorou sa precizuje právny text. Skutočnosť, čo z 10-ročného plánu rozvoja sústavy je súčasťou 10-ročného plánu rozvoja siete pre celú Európsku úniu upravuje  nariadenia Európskeho parlamentu a Rady (ES) 714/2009 z 13. júla 2009 o podmienkach prístupu do sústavy pre cezhraničné výmeny elektriny, ktorým sa zrušuje nariadenie (ES) č. 1228/2003 a nariadenie Európskeho parlamentu a Rady (ES) 715/2009 z 13. júla 2009 o podmienkach prístupu do prepravných sietí pre zemný plyn, ktorým sa zrušuje nariadenie (ES) 1775/2005. Navrhovaná veta vo vnútroštátnom právnom predpise je právne obsolentná.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 29 ods. 3 sa vypúšťa druhá veta.

Navrhuje sa vypustenie ustanovenia týkajúceho sa výsledkov testovania dopytu trhu, nakoľko v prípade prevádzkovateľa prenosovej sústavy sa tento inštitút nebude využívať.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I  § 29 ods. 6 sa slová „s agentúrou“ nahrádzajú slovami „s Agentúrou pre spoluprácu regulačných orgánov v oblasti energetiky (ďalej len „agentúra“)“ a súčasne v § 55 ods. 1 sa slová „Agentúre pre spoluprácu regulačných orgánov v oblasti energetiky (ďalej len „agentúra“)“ nahrádzajú slovami „agentúre“.

Ustanovenie legislatívnej skratky je potrebné zaradiť na také miesto v zákone, kde sa skratka použije po prvýkrát. Následne sa v ďalšom normatívnom texte používa už len skratka.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre verejnú správu a regionálny rozvoj**

***Gestorský výbor odporúča neschváliť***

# V čl. I § 29 ods. 6 sa vypúšťa posledná veta.

Ide o legislatívno-technickú úpravu a zosúladenie postupu v elektroenergetike a plynárenstve v súlade so smernicami.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 29 ods. 11 sa slovo „plynárenské“ nahrádza slovom „elektroenergetické“.

Ide o legislatívno-technickú úpravu.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 29 ods. 12 sa za slovo „zmluvy“ vkladajú slová „obsahujúce finančné dojednania“.

Ide o legislatívno-technickú úpravu a zosúladenie postupu v elektroenergetike a plynárenstve v súlade so smernicami.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 30 ods. 7  prvej vete sa slovo „osoby“ nahrádza slovom“ osobám“.

Ide o legislatívno-technickú pripomienku, ktorou sa precizuje právny text v súlade s čl. 9 smernice Európskeho parlamentu a Rady 2009/72/ES.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 31 ods. 3 písmeno s) znie:

„s) po zmene dodávateľa elektriny do desiatich pracovných dní bezplatne poskytnúť namerané údaje o spotrebe pôvodnému a novému dodávateľovi elektriny na základe odpočtu určeného meradla alebo odpočtu určeného meradla vykonanom na základe vzájomne odsúhlaseného stavu určeného meradla medzi prevádzkovateľom distribučnej sústavy a odberateľom alebo ním povereným dodávateľom elektriny.“.

Ide o úpravu ustanovenia, ktorou sa zabezpečí legitímne a relevantné určenie spotreby na odbernom mieste ku dňu zmeny dodávateľa, a to obdobne ako v plynárenstve už zavedeným spôsobom určenia spotreby tzv. samoodpočtom zo strany odberateľa dohodnutým s prevádzkovateľom distribučnej sústavy.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 34 odsek 7 znie:

„(7) Dodávateľ elektriny je povinný viesť evidenciu odberateľov elektriny v domácnosti, ktorá obsahuje

1. meno, priezvisko a dátum narodenia odberateľa elektriny v domácnosti,
2. adresu trvalého pobytu odberateľa elektriny v domácnosti,
3. adresu odberného miesta,
4. číslo odberného miesta,
5. dátum od ktorého je odberateľ elektriny v domácnosti evidovaný v evidencii odberateľov elektriny v domácnosti.“.

Navrhuje sa nové znenie § 34 ods. 7 s cieľom znížiť administratívnu záťaž dodávateľa elektriny a zároveň zefektívniť kontrolu platenia úhrady za služby verejnosti poskytované Rozhlasom a televíziou Slovenska v oblasti televízneho a rozhlasového vysielania (ďalej len „úhrada“).

Aj keď zákon č. 68/2008 Z. z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov (ďalej len „zákon č. 68/2008 Z. z.“), ktorý upravuje platenie, vyberanie a vymáhanie úhrady je s účinnosťou od 1. januára 2013 zrušený, oblasť vyberania, platenia a vymáhania úhrady bude nanovo upravená, pričom nová právna úprava bude vychádzať zo súčasného systému vyberania, platenia a vymáhania úhrady upraveného zákonom č. 68/2008 Z. z. Navrhuje sa, aby dodávateľ elektriny viedol vo svojej evidencii iba údaje a informácie o koncových odberateľoch elektriny, ktorí sú odberateľmi elektriny v domácnosti, nakoľko vzhľadom na účel, na ktorý má táto evidencia slúžiť, nie je potrebné a ani odôvodnené, aby dodávateľ elektriny viedol evidenciu všetkých koncových odberateľov elektriny.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 37 ods. 7 sa vypúšťajú slová „podmienky správy, zberu a sprístupnenia nameraných údajov a podmienky vykonávania centrálnej fakturácie,“.

Ide o spresnenie znenia za účelom vylúčenia nejasností pri aplikácii predmetného ustanovenia.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 40 odsek 2 znie:

„(2) Prevádzkovateľ distribučnej sústavy je povinný vykonať fyzický odpočet určeného meradla na odbernom mieste, ktoré nie je vybavené určeným meradlom s diaľkovým odpočtom každoročne; pre odberateľa elektriny mimo domácnosti každoročne k 31. decembru, najneskôr do 30 dní po skončení roka. Fyzickým odpočtom určeného meradla na odbernom mieste sa rozumie aj odpočet určeného meradla vykonaný na základe vzájomne odsúhlaseného stavu určeného meradla medzi prevádzkovateľom distribučnej sústavy a odberateľom. Spotreba elektriny určená fyzickým odpočtom na odbernom mieste vykonanom v čase po riadne uzatvorenom konečnom zúčtovaní odchýlok daného odberného miesta za relevantné obdobie nemá vplyv na výšku odchýlky určenej pre účely už riadne uzatvoreného konečného zúčtovania odchýlok; podrobnosti upravia pravidlá trhu.“.

Ide o úpravu znenia za účelom riešiť aktuálne problémy na trhu s elektrinou súvisiace so zúčtovaním odchýlok prostredníctvom povinného určenia fyzického odpočtu na odberných miestach bez diaľkového odpočtu ku koncu kalendárneho roka. Na úrovni zákona sa zakotvujú hlavné princípy nového riešenia a úprava ďalších atribútov sa prenecháva na podzákonnú úpravu.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 40 sa dopĺňa novým odsekom 10, ktorý znie:

„(10) Koeficient prepočtu zaťaženia na zvyškový diagram distribučnej sústavy sa určuje vo výške jeden; podrobnosti upravia pravidlá trhu.“.

Ide doplnenie príslušného ustanovenia právneho predpisu vo väzbe na predchádzajúci novelizačný bod, s cieľom eliminovať dnes existujúce nedostatky pri zúčtovaní odchýlok a zabezpečiť efektívne fungovanie systému.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 46 ods. 3 sa za slovo "meradlom" vkladajú slová "umiestneným na verejne prístupnom mieste".

Ide o legislatívno-technickú pripomienku, ktorou sa spresňuje právny text za účelom vylúčenia nejasností pri aplikácii predmetného ustanovenia.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 49 ods. 7 sa vypúšťa písmeno q).

Poznámka pod čiarou k odkazu 73 sa vypúšťa.

Nasledujúce odkazy sa primerane prečíslujú.

V tejto súvislosti sa vykoná preznačenie odkazov na poznámky pod čiarou v celom návrhu zákona.

Ide o vypustenie ustanovenia z dôvodu zosúladenia s príslušnými ustanoveniami v navrhovanom zákone o regulácii v sieťových odvetviach.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

1. V čl. I § 50 ods. 8 sa slová „1. októbra 2012“ nahrádzajú slovami „1. decembra 2012“.

Ide o úpravu znenia za účelom posunúť termín, ku ktorému môže vláda na návrh ministerstva určiť, že sa nepoužije vlastnícke oddelenie prevádzkovateľa prepravnej siete, ktorý je súčasťou vertikálne integrovaného plynárenského podniku podľa § 50 odsekov 1 až 7 navrhovaného zákona o energetike.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 55 ods. 3 písm. b) znie:

„b) zamestnávať dostatočný počet osôb potrebných na zabezpečenie prepravy plynu a plnenie všetkých súvisiacich povinností.“.

Ide o spresnenie znenia za účelom vylúčenia nejasností pri aplikácii predmetného ustanovenia.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 58 ods. 3 sa slová „z dôvodu nedostatočnej nezávislosti alebo odbornej spôsobilosti osoby povinnej zabezpečiť súlad“ nahrádzajú slovami „z dôvodu jej nedostatočnej nezávislosti alebo odbornej nespôsobilosti.“.

Ide o legislatívno-technickú pripomienku, ktorou sa precizuje právny text.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 64 odsek 13 znie:

„(13) Prevádzkovateľ distribučnej siete, ktorý poskytuje služby pre viac ako 100 000 pripojených odberateľov plynu, je povinný na základe žiadosti prevádzkovateľa distribučnej siete, ktorý poskytuje služby pre menej ako 100 000 pripojených odberateľov plynu (ďalej len „predávajúci prevádzkovateľ distribučnej siete“) alebo na základe žiadosti vlastníka distribučnej siete, vykúpiť distribučnú sieť, na ktorú bolo vydané stavebné povolenie, ktoré nadobudlo právoplatnosť po 1. septembri 2012, za regulovanú cenu určenú úradom, ktorá zohľadní aj ekonomickú efektívnosť vykupovanej distribučnej siete. Ak predávajúci prevádzkovateľ distribučnej siete nie je vlastníkom pozemku, na ktorom sa distribučná sieť nachádza, k predaju distribučnej siete je potrebný predchádzajúci zápis vecného bremena do katastra nehnuteľností v prospech prevádzkovateľa distribučnej siete, ktorý poskytuje služby pre viac ako 100 000 pripojených odberateľov. Prevádzkovateľ distribučnej siete, ktorý poskytuje služby pre viac ako 100 000 pripojených odberateľov môže na výkup distribučných sietí v jednom kalendárnom roku použiť prostriedky, ktorých maximálna výška nesmie presiahnuť 50% z ročnej hodnoty súčtu úradom určenej výšky primeraného zisku a úradom povolených plánovaných investícií.“.

Ide o spresnenie znenia za účelom vylúčenia nejasností pri aplikácii predmetného ustanovenia.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 67 odseky 9 a 10 znejú:

„(9) Prevádzkovateľ zásobníka je povinný prijať opatrenia, aby umožnil voľné obchodovanie s právami na kapacitu a uľahčil takéto obchodovanie transparentným a nediskriminačným spôsobom, najmä je povinný určiť podmienky obchodovania s právami na kapacitu v prevádzkovom poriadku prevádzkovateľa zásobníka. Ponuky a dopyt na obchodovanie s právami na kapacitu prevádzkovateľ zásobníka zverejní na svojom webovom sídle.

(10) Prevádzkovateľ zásobníka je povinný v prípade zmluvného preťaženia ponúknuť nevyužitú uskladňovaciu kapacitu účastníkom trhu s plynom alebo uskladňovaciu kapacitu, ktorú účastník trhu s plynom ponúkol celú na využitie inému účastníkovi trhu s plynom odo dňa jej pridelenia, ako prerušiteľnú uskladňovaciu kapacitu v súlade s prevádzkovým poriadkom prevádzkovateľa zásobníka.“.

Ide o spresnenie znenia za účelom vylúčenia nejasností pri aplikácii predmetného ustanovenia.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 82 ods. 4 sa za slovo "meradlom" vkladajú slová "umiestneným na verejne prístupnom mieste".

Ide o legislatívno-technickú pripomienku, ktorou sa spresňuje právny text za účelom vylúčenia nejasností pri aplikácii predmetného ustanovenia.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 88 ods. 2 písm. k) sa slová „vnútorný trh s elektrinou a plynom“ nahrádzajú slovami „vnútorný trh s elektrinou a vnútorný trh s plynom“.

Ide o legislatívno-technickú pripomienku.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 88 ods. 3 písm. h) sa za slovo „dostatočnú“ vkladajú slová „prepravnú,“.

Ide o legislatívno-technickú pripomienku, ktorou sa spresňuje právny text.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 89 ods. 1 sa za slová „§ 20 až 24,“ vkladajú slová „§ 25 ods. 1,“ a za slová „§ 35 a 36“ sa vkladajú slová „ods. 1 písm. b) a ods. 2“.

Ide o spresnenie znenia za účelom vylúčenia nejasností pri aplikácii predmetného ustanovenia.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 90 písm. a) sa za slová „§ 35,“ vkladajú slová „§ 36 ods. 1 písm. a),“, slová „§ 49 ods. 7 písm. a), c) až e), h), k) až q)“ sa nahrádzajú slovami „§ 49 ods. 7 písm. a), c) až e), h), k) až p)“ a slová „§ 96 ods. 11, 14, 15, 19, 20,“ sa nahrádzajú slovami „§ 96 ods. 7, 11, 14, 15, 19, 20,“.

Ide o spresnenie znenia za účelom vylúčenia nejasností pri aplikácii predmetného ustanovenia.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V § 91 ods. 1 sa písmeno a) dopĺňa šiestym bodom, ktorý znie:

„6. uložených v § 25 ods. 1,“.

Ide o pripomienku, ktorou sa dopĺňa oprávnenie inšpekcie ukladať pokutu za nesplnenie povinností prevádzkovateľa elektroenergetického zariadenia podľa § 25 ods. 1 navrhovaného zákona o energetike.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 91 ods. 1 písm. b) treťom bode sa na konci vkladá čiarka a pripájajú tieto slová: „§ 84 ods. 3, § 85 ods. 2 a § 85 ods. 4,“.

Ide o pripomienku, ktorou sa rozširuje oprávnenie Inšpekcie ukladať pokutu za porušenie povinností prevádzkovateľom potrubia, prevádzkovateľom zariadení na plnenie tlakových nádob a prevádzkovateľom zariadení na rozvod skvapalneného plynného uhľovodíka.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 91 ods. 1 písm. c) sa za slovo „opatrení“ vkladajú slová „podľa § 89 ods. 7 písm. b) a ods. 8 písm. b)“.

Ide o legislatívno-technickú pripomienku, ktorou sa spresňuje právny text.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 91 ods. 2 písm. b) sa slová „§ 49 ods. 7 písm. a), c) až e), h), k) až q)“ nahrádzajú slovami „§ 49 ods. 7 písm. a), c) až e), h), k) až p)“.

Ide pripomienku, ktorou sa dáva do súladu znenie príslušných ustanovení z dôvodu zmeny v § 49 ods. 7 navrhovaného zákona o energetike.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# Včl. I § 91 ods. 2 písm. d) sa na konci pripájajú tieto slová: „§ 96 ods. 7“.

Ide o pripomienku, ktorou sa dopĺňa oprávnenie úradu ukladať pokutu za nesplnenie povinností účastníkov zmlúv podľa § 96 ods. 7 navrhovaného zákona o energetike.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 91 ods. 3 sa za slovo „porušení“ vkladajú slová „povinností do 3 rokov odo dňa právoplatnosti rozhodnutia o uložení pokuty“.

Ide o spresnenie znenia za účelom vylúčenia nejasností pri aplikácii predmetného ustanovenia.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 91 ods. 4 sa slová „0,001 %“ nahrádzajú slovami „500 eur“.

Ide o pripomienku, ktorou sa spresňuje znenie ustanovenia za účelom vylúčenia nejasností pri ukladaní pokút za porušenie povinností oddelenia prevádzkovateľa prenosovej sústavy alebo prepravnej siete alebo distribučnej sústavy alebo siete alebo vlastníka siete.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 95 ods. 2 písmeno c) znie:

„c) náležitosti žiadosti o vydanie predchádzajúceho súhlasu s vymenovaním alebo ustanovením a odvolaním osoby povinnej zabezpečiť súlad prevádzkovateľa distribučnej sústavy, prevádzkovateľa prepravnej siete, vlastníka prepravnej siete, prevádzkovateľa distribučnej siete a doklady prikladané k žiadosti podľa § 32 ods. 6, § 58 ods. 5, § 62 ods. 7 a 8 a § 65 ods. 6,“.

Ide o legislatívno-technickú pripomienku, ktorou sa spresňuje znenie splnomocňovacieho ustanovenia s príslušnými ustanoveniami zákona o energetike.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 95 ods. 2 písm. f) sa za slovo „voľbou“ vkladajú slová „a odvolaním“.

Ide o legislatívno-technickú pripomienku, ktorou sa spresňuje znenie splnomocňovacieho ustanovenia s príslušnými ustanoveniami zákona o energetike.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 95 ods. 2 písm. g) sa za slovo „voľbou“ vkladajú slová „a odvolaním“.

Ide o legislatívno-technickú pripomienku, ktorou sa spresňuje znenie splnomocňovacieho ustanovenia s príslušnými ustanoveniami zákona o energetike.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 96 ods. 5 sa vypúšťa druhá veta.

Ide o pripomienku, ktorou sa spresňuje znenie ustanovenia za účelom vylúčenia nejasností pri uplatnení nároku na primeranú jednorazovú náhradu podľa § 11 ods. 12.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 96 ods. 6 sa na konci pripája táto veta:

„Konania vo veci nároku na primeranú jednorazovú náhradu za nútené obmedzenie užívania nehnuteľnosti, nároku na primeranú jednorazovú náhradu za nútené obmedzenie užívania pozemku v ochrannom pásme a bezpečnostnom pásme a nároku na primeranú jednorazovú náhradu za zriadenie vecného bremena začaté pred nadobudnutím účinnosti tohto zákona sa dokončia podľa doterajších predpisov.“.

Ide o pripomienku, ktorou sa spresňuje znenie ustanovenia za účelom vylúčenia nejasností, ak si vlastník nehnuteľnosti uplatnil nárok na náhradu počas účinnosti doterajších predpisov.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 96 ods. 14, 15, 17 a 18 sa slová „štyroch mesiacov“ nahrádzajú slovami „šiestich mesiacov“.

Ide pripomienku, ktorou sa dáva do súladu znenie príslušných ustanovení z dôvodu zmeny v § 50 ods. 8 navrhovaného zákona o energetike.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 96 sa za odsek 14 vkladá nový odsek 15, ktorý znie:

„(15) Prevádzkovateľ distribučnej sústavy je povinný zabezpečiť súlad s podmienkami podľa § 32 ods. 3 písm. e) do štyroch mesiacov odo dňa nadobudnutia účinnosti tohto zákona. Ustanovenia § 91 ods. 2 písm. a) a § 91 ods. 4 sa nepoužijú do uplynutia štyroch mesiacov odo dňa nadobudnutia účinnosti tohto zákona a pokutu za správny delikt za porušenie povinností prevádzkovateľa distribučnej sústavy ustanovených v § 32 ods. 3 písm. e) nemožno uložiť spätne za uvedené obdobie. Ustanovenia doterajších predpisov o oddelení prevádzkovateľa distribučnej sústavy sa použijú až do uplynutia štyroch mesiacov odo dňa nadobudnutia účinnosti tohto zákona.“.

Nasledujúce odseky sa primerane prečíslujú.

V tejto súvislosti sa vykoná preznačenie vnútorných odkazov v celom návrhu zákona.

Ide o spresnenie znenia za účelom vylúčenia nejasností pri aplikácii predmetného ustanovenia.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 96 sa za odsek 15 vkladá nový odsek 16, ktorý znie:

„(16) Prevádzkovateľ distribučnej siete je povinný zabezpečiť súlad s podmienkami podľa § 65 ods. 3 písm. e) do štyroch mesiacov odo dňa nadobudnutia účinnosti tohto zákona. Ustanovenia § 91 ods. 2 písm. a) a § 91 ods. 4 sa nepoužijú do uplynutia štyroch mesiacov odo dňa nadobudnutia účinnosti tohto zákona a pokutu za správny delikt za porušenie povinností prevádzkovateľa distribučnej siete ustanovených v § 65 ods. 3 písm. e) nemožno uložiť spätne za uvedené obdobie. Ustanovenia doterajších predpisov o oddelení prevádzkovateľa distribučnej siete sa použijú až do uplynutia štyroch mesiacov odo dňa nadobudnutia účinnosti tohto zákona.“.

Nasledujúce odseky sa primerane prečíslujú.

V tejto súvislosti sa vykoná preznačenie vnútorných odkazov v celom návrhu zákona.

Ide o spresnenie znenia za účelom vylúčenia nejasností pri aplikácii predmetného ustanovenia.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 96 ods. 21 sa pripíjajú druhá a tretia veta, ktoré znejú:

„Práva a povinnosti Štátnej energetickej inšpekcie, ktoré jej k 31. augustu 2012 vyplývajú z pracovnoprávnych vzťahov, vykonáva od 1. septembra 2012 Štátna energetická inšpekcia podľa tohto zákona. Majetok a iné majetkové práva Slovenskej republiky, ako aj záväzky súvisiace s majetkom a inými majetkovými právami, ktoré sú k 31. augustu 2012 v správe Štátnej energetickej inšpekcie, prechádzajú od 1. septembra 2012 na Štátnu energetickú inšpekciu podľa tohto zákona.“.

Ide o pripomienku, ktorou sa z dôvodu zvýšenia právnej istoty dopĺňa prechodné ustanovenie aj o úpravu režimu práv a povinností, ktoré vznikli či vzniknú Štátnej energetickej inšpekcii do účinnosti tohto zákona v oblasti pracovnoprávnych a majetkovoprávnych vzťahov.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I § 96 ods. 22 sa slová „1. januára“ nahrádzajú slovami „31. decembra“.

Ide o úpravu termínu povinnosti zaviesť inteligentné meracie systémy. Smernica 2009/72/ES ukladá členským štátom zabezpečiť, aby sa do roku 2020 inteligentné meracie systémy nainštalovali u aspoň 80% spotrebiteľov, ak sa ich inštalácia zhodnotí pozitívne.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. I  § 98 v 1. bode sa slová „a zákona č. 142/2010 Z. z..“ nahrádzajú čiarkou a pripájajú sa slová „zákona č. 142/2010 Z. z, zákona č. 397/2011 Z. z. a zákona č. 189/2012 Z. z.“.

Doplnenie všetkých noviel, ktorými bol zrušovaný zákon o energetike novelizovaný.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

# V čl. V sa slová „písm. j) a k)“ nahrádzajú slovami „písm. j) až l)“.

Ide o úpravu ustanovenia, ktorou sa navrhuje odložiť účinnosť taktiež ustanovenia § 37 ods. 6 písm. l), ktoré sa týka povinnosti organizátora krátkodobého trhu s elektrinou sprístupniť namerané údaje dotknutým účastníkom trhu s elektrinou.

**Výbor NR SR pre verejnú správu a regionálny rozvoj**

***Gestorský výbor odporúča schváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 1 až 26,  28 až 32, 34 až 73** spoločne s odporúčaním **s c h v á l i ť**

**o bodoch 27 a 33** s odporúčaním **n e s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrhzákona o energetike a o zmene a doplnení niektorých zákonov (tlač **66**)

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením z 24. júla 2012 č. 57.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 24. júla 2012

Ján **H u d a c k ý**, v.r.

predseda Výboru NR SR pre

hospodárske záležitosti